## El director general de Turisme inaugura el I Congrés de Turisme Familiar i reivindica el lideratge de la Comunitat Valenciana en este segment

*** Israel Martínez subratlla que el turisme familiar “encaixa perfectament en el nostre model turístic” i demana consolidar la Comunitat Valenciana com a destinació referent**

El director general de Turisme de la Generalitat, Israel Martínez, ha inaugurat el I Congrés de Turisme Familiar de la Comunitat Valenciana, organitzat pel club de producte Tour&Kids, que enguany commemora el seu dècim aniversari.

Durant l’obertura, Martínez ha subratllat la importància i el pes del turisme familiar en la Comunitat Valenciana, perquè, segons ha assenyalat, “encaixa perfectament en el nostre model turístic”. Per a Israel Martínez “som una destinació referent en molts àmbits, però també hem de consolidar i continuar sent ser referents en el turisme familiar”.

El responsable de Turisme ha recordat que enguany “des del Consell hem aportat més a l’Associació Tour&Kids per a contribuir i fer possible este congrés, que, a més, se celebra en un marc perfecte, la ciutat de València, plenament sostenible i amb una oferta turística que oferix mil opcions per a les famílies”.

Així mateix, ha agraït el treball de les destinacions i empreses del sector turístic valencià per fomentar i visibilitzar el turisme familiar, i ha subratllat que “és important generar turisme de futur, educar els turistes dels pròxims anys”. En este sentit, ha insistit que “en este canvi tots hem d’estar implicats”.

Durant l’acte inaugural, l’organització del Congrés, el club de producte Tour&Kids, ha entregat al director general de Turisme una placa d’agraïment pel suport institucional rebut.

**Programa del Congrés**

El I Congrés de Turisme Familiar reunix destinacions especialitzades, empreses turístiques, plataformes tecnològiques, agències de viatges i creadors de contingut.

El programa inclou una ponència inaugural de la psicòloga Diana Jiménez centrada en l’emoció i la importància d’invertir en records, seguida d’una taula redona amb destinacions especialitzades, entre les quals hi ha Catalunya, País Basc, Múrcia, Galícia i l’associació Càmpings de Tarragona, que analitzen l’evolució del turisme familiar i els canvis en les preferències de les famílies.

A més, diferents empreses referents del sector presenten els seus principals casos d’èxit i les estratègies que han posat en marxa per a atraure esta mena de públic.

El congrés aborda també els nous canals d’informació i comercialització a través de la participació d’agències especialitzades, plataformes en línia i creadores de contingut, com Travel Kids, Tixalia, Mamaproof i Sapos y Princesas, que exposen com influïxen hui en les decisions de viatge de les famílies. A més, l’empresa DeepSense oferix una ponència dedicada a l’ús de la intel·ligència artificial aplicada al turisme familiar i les seues possibilitats per a millorar la personalització i la gestió.

Fecha: 26/11/2025